**Ulla Kaisa Mirjami Blomstedt** (ent. *Jalmanen*, o.s. *Sirkiä*, 23. syyskuuta 1947 Helsinki – 16. heinäkuuta 2017 Helsinki) oli suomalainen sisustussuunnittelija. Hänet tunnettiin 1980-luvulta lähtien monien helsinkiläisravintoloiden sisustuksista.

Ura
---

Itseoppinut Blomstedt tuli sisustusalalle 1960-luvulla, kun hän pääsi Skannon nuorille aikuisille suunnatun myymälän Talli-Skannon myyjäksi. Hän on kertonut oppineensa rakastamaan värejä ja erilaisia materiaaleja ompelijataräitinsä ansiosta sekä pitäneensä funktionalismista. Vuosina 1970–1981 Blomstedtilla oli oma sisustussuunnittelutoimisto Utopia Oy, myöhemmin nimellä Sisustuspalvelu Kaisa Jalmanen. Vuosina 1981–2001 yrityksen nimenä oli Studio Kaisa Blomstedt ja vuodesta 2004 Studio Kaisa B. Vuosina 1983–1987 Blomstedtilla oli myös galleria Post Deco. Hänellä oli vuosina 2001–2004 yhdessä sisustusarkkitehti Vertti Kiven kanssa toimisto dSign.

Blomstedt teki yksityisiä ja julkisia sisustuksia 1970-luvulta alkaen. Hänen läpimurtotyönsä oli ravintola Bulevardian funkishenkinen sisustus vuodelta 1988. Helsingissä hän teki ravintolasisustuksia myös muun muassa Hotelli Torniin (1995), Adlon-Pörssi-ravintolaan (1996), Vanhan ylioppilastalon ravintoloihin (1998), Café Ursulaan (2000), Kappeliin (2001–2004) ja Kluuvikadun Fazeriin (2006). Lisäksi hän teki sisustustöitä Jyväskylässä, Joensuussa ja Tampereella; ulkomailla Venäjällä, Ruotsissa, Tanskassa sekä Espanjassa.

Vuosina 1983–1989 Blomstedt oli suomalaisten huonekaluviejien näyttelyarkkitehti ja vastasi messuosastoista ulkomailla. Vuosina 1994–1995 hän vieraili luennoitsijana Oslon kuninkaallisessa taideteollisessa korkeakoulussa.

Syyskuussa 2007 Kaisa Blomstedt toteutti Habitare-messuille erikoisnäyttelyn nimeltä *Konttikylä*. Hän kutsui konttikylän tekijöiksi maailmalla tunnettuja suunnittelijoita ja muotoilijoita.

Yksityiselämä
-------------

Kaisa Blomstedt oli nuoruudessaan naimisissa elokuvantekijä Anssi Blomstedtin kanssa.

Kaisa Blomstedt oli äitinsä puolelta karjalainen ja isän puolelta juutalainen. 2000-luvulta alkaen Blomstedt matkusteli ja työskenteli paljon Israelissa ja löysi sieltä velipuolensa ja muita sukulaisiaan.

Kirjallisuutta
--------------

* Kaisa Blomstedt et al.: *Kaisa Blomstedt, sisustuksia*. Helsinki: Tammi, 1999. ISBN 951-31-1542-9.
* Kaisa Blomstedt: *Kaisa B: sisustuksia, ajatuksia, elämää*. Helsinki: Helsinki-kirjat, 2010. ISBN 978-952-5874-08-2.

Lähteet
-------

1. 1 2 3  Kaisa Blomstedt: *Kaisa B: sisustuksia, ajatuksia, elämää*, s. 12, 34. Helsinki: Helsinki-kirjat, 2010. ISBN 978-952-5874-08-2.
2. 1 2  *Kuka kukin on 2015*, s. 72. Helsinki: Otava. ISBN 978-951-1-28228-0.
3. ↑  Kaisa Blomstedt 1947–2017 – Sisustusarkkitehti *Helsingin Sanomat*.  30.7.2017. Viitattu 26.1.2022.
4. 1 2 3  Rahi, Riikka: Kuusi kuvaa: Sisustusarkkitehti Kaisa Blomstedt elää ammatillisesti ja yksityisesti kukoistavaa aikaa! *Yle Areena*.  21.5.2016.
5. 1 2  Sisustussuunnittelija Kaisa Blomstedt on kuollut *Yle Uutiset*. Viitattu 17.7.2017.
6. 1 2  Kaisa Blomstedtin CV *Studio Kaisa B – Kaisablomstedt.fi*. Viitattu 10.9.2015.
7. ↑  Konttikylä *Studio Kaisa B – Kaisablomstedt.fi*. Viitattu 10.1.2018.
8. ↑  Ahtela, Taina: Työ opetti sisustussuunnittelija Kaisa Blomstedtille luopumista: "Mikään tässä maailmassa ei ole tarkoitettu pysyväksi" *Meillä kotona -sivusto*.  27.7.2017. A-lehdet Oy. Viitattu 20.4.2018.

Aiheesta muualla
----------------

* Kaisa Blomstedtin kotisivut
* Kaisa Blomstedtin muistokirjoitus Helsingin Sanomissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Suomi (KANTO)

 |
|  |
| Taiteenala | 
* ULAN

 |
|  |
| Henkilöt | 
* Uppslagsverket Finland

 |

 |